It-Tielet Pitazz – Paragrafi 1061-1070 Filgħaxija, fuq ir-radju, smajt xi innijiet; jiġifieri, salmi, li kienu qegħdin ikantawhom is-saċerdoti. Infqajt nibki, u reġa' beda l-uġigħ kollu ġewwa ruħi, u bkejt bin-niket li kelli, għax ma stajt insib xejn li jtaffili dan l-uġigħ. Imbagħad smajt vuċi ġewwa ruħi: Tibkix; Jiena minix qed inbati iktar. U għall-fedelta' li biha inti mxejt miegħi fit-tbatijiet u fil-mewt Tiegħi, il-mewt tiegħek għad tkun waħda solenni, u Jiena nakkumpanjak f'dik l-aħħar siegħa. Perla maħbuba tal-Qalb Tiegħi, Jiena qiegħed nara mħabbtek hekk safja, iktar safja minn dik tal-anġli, u iktar u iktar hekk għax inti ma tiqafx tissielet. Minħabba fik Jiena nbierek id-dinja. Qed nara l-isforzi tiegħek sabiex inti togħġobni, u dawn ipaxxuli Qalbi. Wara dan il-kliem, ma bkejtx iżjed, imma raddejt ħajr lill-Missier tas-Sema li bagħtilna lil Ibnu u għall-opra tal-Fidwa tal-umanita'. + Għamilt siegħa adorazzjoni bħala radd il-ħajr għall-grazzji li ngħatawli u għall-mard tiegħi. Il-mard ukoll hu grazzja kbira. Ili marida erba' xhur, imma ma niftakarx li ħlejt lanqas minuta minnhom. Kollox sar għal Alla u għall-erwieħ; irrid inkun fidila lejh kullimkien. Waqt l-adorazzjoni, irrealizzajt il-premura sħiħa u t-tjubija li Ġesu' ilu jxerred fuqi bl-abbundanza u l-protezzjoni li Hu tani kontra l-ħażen kollu. Nirringrazzjak speċjalment, Ġesu', talli ġejt iżżurni fis-solitudni tiegħi, u nirringrazzjak ukoll talli nebbaħt lis-superjuri tiegħi jibgħatuni għal din il-kura. Agħtihom, Ġesu', is-setgħa bla tarf tal-barka Tiegħek u pattilhom għat-telf kollu li batew minħabba fija. Illum, Ġesu' qed jgħidli nfarraġ u nagħti assigurazzjoni lil ċerta ruħ li fetħet qalbha miegħi u qaltli bid-diffikultajiet tagħha. Din ir-ruħ togħġbu lill-Mulej imma hi ma tafx b'din il-ħaġa. Alla qed iżommha f'umilta' profonda. Jiena wettaqt id-direttivi tal-Mulej. + O Mgħallem tiegħi l-aktar ħelu, Ġesu' twajjeb, nagħtik qalbi. Inti tiffurmaha kif togħġob lilek. O mħabba bla tarf, jiena niftaħ il-fjura ta' qalbi għalik, bħalma blanzun jinfetaħ għan-nida friska. Inti biss, Għarus tiegħi, tagħraf il-fwieħa tal-fjura ta' qalbi. Ħalli l-fwieħa tas-sagrifiċċju tiegħi tkun togħġbok. O Alla Immortali, l-għaxqa tiegħi għal dejjem, diġa' hawn fl-art Inti l-ġenna tiegħi. Jalla kull taħbita ta' qalbi tkun innu ġdid ta' tifħir lilek, O Santissima Trinita'! Li kieku kelli qlub daqs kemm hemm qatriet ta' ilma fl-oċejan jew frak tar-ramel fid-dinja kollha, kont noffrihomlok kollha, O Maħbub tiegħi, O Teżor ta' qalbi! Niltaqa' ma' min niltaqa' f'ħajti, ikunu min ikunu, irrid niġbidhom kollha kemm huma biex iħobbuk, O Ġesu' tiegħi, Sabiħ tiegħi, Serħan tiegħi, l-uniku Mgħallem, Imħallef, Salvatur u Għarus tiegħi, kollha f'daqqa; jiena naf li titlu wieħed jixbah lill-ieħor – jiena afdajt kollox fil-ħniena Tiegħek. + Ġesu tiegħi, weżinni, meta jaslu jiem diffiċli ta' maltemp, jiem ta' prova, jiem ta' taqbid, meta t-tbatija u l-għeja jibdew jgħakksuli ġismi u ruħi. Żommni, Ġesu', u agħtini s-saħħa nissaporti t-tbatija. Poġġili l-għassa fuq xofftejja sabiex ma jindirizzaw l-ebda kelma ta' tgergir lill-ħlejjaq. Il-Qalb l-iżjed ħanina Tiegħek hi t-tama tiegħi kollha. M'għandi xejn biex niddefendi ruħi ħlief il-ħniena Tiegħek biss; fiha tinsab il-fiduċja tiegħi kollha. 27 ta' Marzu 1937. Illum, ġejt lura minn Pradnik, wara kważi erba' xhur kura. Inrodd ħajr minn qalbi lil Alla għal kollox. Għamilt użu minn kull mument biex nagħti glorja lil Alla. X'ħin dħalt fil-kappella għal waqt qasir, irrealizzajt kemm kelli nbati u nissielet, dwar din il-ħaġa kollha. O Ġesu', saħħa tiegħi, Inti biss tista' tgħinni; agħtini l-qawwa. 28 ta' Marzu. L-Għid. Waqt il-Quddiesa tal-Għid, rajt lill-Mulej jiddi bis-sbuħija, u qalli, Binti, il-paċi miegħek. Hu berikni u għeb, u ruħi mtliet bl-hena u ferħ li ma tistax tiddeskrivihom bl-kliem. Qalbi ssaħħet għat-taqbid u t-tbatijiet. Illum, kelli konverżazzjoni mal-Patri (Andrasz) u hu rrikkmanda ħafna attenzjoni fil-ħaġa ta' dawn id-dehriet f'daqqa tal-Mulej Ġesu'. X'ħin kien qed jitkellem fuq il-ħniena divina, ċerta saħħa u qawwa daħlu f'qalbi. Alla tiegħi, tant irrid nesprimi kollox u m'għandix il-ħila biex nagħmel dan. Is-saċerdot qalli li l-Mulej Ġesu' hu ġeneruż ħafna meta jikkomunika mal-erwieħ u, mill-banda l-oħra, Hu, biex ngħidu hekk, xħiħ. "Għalkemm il-ġenerożita' ta' Alla hi kbira ħafna," qalli s-saċerdot, "oqgħod attenta xorta waħda, għax dawn id-dehriet f'daqqa iqanqlu suspett; għalkemm personalment, jiena ma nara xejn ħażin f'din il-ħaġa, jew xejn kontra l-fidi. Kun daqsxejn iktar attenta, u meta tiġi l-Madre Superjura, tista' tkellimha dwar dan kollu." 29 ta' Marzu 1937. Waqt il-meditazzjoni llum rajt lill-Mulej mimli sbuħija kbira u Hu qalli, Il-Paċi miegħek, binti. Ruħi kollha kemm hi kienet qiegħda tirtogħod bi mħabba għalih u jiena għidtlu, "O Mulej, għalkemm jiena nħobbok b'qalbi kollha, jekk jogħġbok tidhirlix, għax id-direttur spiritwali tiegħi qalli li dawn id-dehriet Tiegħek f'daqqa waħda qegħdin iqanqlu s-suspett li Inti tista' tkun illużjoni. U għalkemm jiena nħobbok iktar minn ħajti stess, u jiena naf li Inti l-Mulej tiegħi u Alla tiegħi, li qiegħed tikkomunika miegħi, jeħtieġ fuq kollox li jiena nobdi lill-konfessur tiegħi. Ġesu' qagħad jisma' kliemi b'serjeta' u bi tjubija u qalli dan il-kliem: Għid lill-konfessur tiegħek li Jiena qed nikkomunika mar-ruħ tiegħek b'mod hekk intimu għax inti ma tisraqx id-doni Tiegħi, u għalhekk jiena nferra' dawn il-grazzji kollha fuq ruħek, għax naf li inti ma toqgħodx tgeddishom u żżommhom għalik. Imma bħala sinjal li l-prudenza tiegħu togħġobni, inti m'intix ser tarani, u minix ser nidhirlek b'dan il-mod sakemm inti ma tkunx tajtu rapport ta' dak li għadni kif għidtlek. + 2 ta' April 1937. Filgħodu, waqt il-Quddiesa, smajt dan il-kliem: Għid lis-Superjura li rrid li ssir adorazzjoni hawnhekk għall-intenzjonijiet li jsir talb għall-ħniena għad-dinja.
Djarju ta' Swor Fawstina – It-3 Pitazz (par.1061-1070)